Mubashshir Ahmad

Mubashshir Ahmad (asl ismi: Tursunov Alisher Ahmadovich; 1-yanvar 1974-yil, Namangan shahri, Namangan viloyati, Oʻzbekiston SSR) – Oʻzbekistonlik islom dini olimi, noshir, tarjimon, muharrir, voiz, „Oʻrta Osiyo xalqlari Azon vaqfi“ taʼsischisi va vasiylik kengashi raisi, „Azon Global“ axborot tahliliy portali asoschisi, bir qancha kitoblar muallifi, Azon kitoblari, „Moida by Azon“ga asos solgan. Hozirda Turkiyadada „Mezana akademiyasi“ni yuritmoqda.

Tarjimai holi 
Mubashshir Ahmad 1974-yil 1-yanvarda Namangan viloyati, Namangan shahrida tavallud topgan. Uning otasi adib, tarjimon, jurnalist va koʻplab diniy-maʼrifiy kitoblar muallifi Ahmad Muhammad Tursun. 1991–1996-yillarda Toshkent islom instituti hamda Misrdagi „Al-Azhar“ universitetlarida taʼlim olgan. 2002–2015-yillarda Shayx Muhammad Sodiq Muhammad Yusufdan dars va bir nechta ijozalar olgan.

Faoliyati 
1996-yildan 2014-yilgacha Toshkent islom institutida hanafiy mazhabining fiqhi va Usul al-Fiqh, Faroiz (meros ilmi), „Naqshbandiya“ tasavvufidan dars bergan. Oʻzbekiston musulmonlari idorasining rasmiy nashri boʻlgan „Oʻzbekiston musulmonlari“ (hozirgi "Hidoyat" jurnali) va "Islom nuri" gazetalarida muharrir va yozuvchi boʻlib ishlagan. Oʻzbekiston musulmonlari idorasidan 2018-yil 10-aprel kuni egallab turgan kotibiyat mudiri yordamchisi lavozimidan ozod etilgan.

„Fikrat“ va „The Tashkent post“ nashrlarining taʼsischi va muharriri boʻlgan. „Qaqnus media“ nashriyoti bosh direktori hamda „Azon.uz“ taririyati (2017), „Azon FM“ onlayn radiosi (2017), „Azon TV“ (2019-yilda asos solingan; “Yuksalish” umummilliy harakati Oʻzbekistonning internet ommaviy axborot vositalarini tahlil qilganida „Azon TV“ YouTube platformasida obunachilar soni boʻyicha TOP-3 talikka kirgan va 2-oʻrinda turgan), „Azon travel“ sayyohlik firmasi, „Azon kitoblar“ doʻkoni, „Moida by Azon“ kafesi, „Mezana“ ilm markazi hamda Turkiyaning Istanbul shahridagi „Mezana“ xalqaro ilmlar akademiyasi asoschisi.

Kitoblari 

 "Islom hazorasi" (2022) – ushbu kitob islom hazorasi(sivilizasiyasi) tarixi, uning oʻz zamonasida naqadar ilgʻor va peshqadam boʻlganligi hamda islom ulamolarning dunyo ilmida peshvo sanalganlari haqidadir. Kitob keng oʻquvchilar ommasiga moʻljallangan;
 "Olim, olam va odam" (2021) – kitob olimlarning fikrlashga, mulohaza yuritishga undaydigan fikrlaridan tarkib topgan;
 "Moida" (2016) – bu risolada Islomga eʼtiqod qoʻygan turli xalqlarning foydali, toʻyimli va shirin taomlari qay tarzda tayyorlanishi borasida maʼlumotlar mavjud;
 "Zamonaviy masalalarning sharʼiy hukmlari".

Tarjima qilgan kitoblari 

 Abu Homid Gʻazzoliyning 8 jildli „Ihyou ulumid-din“ kitobi (2022);
 1 jildli „Yengil fiqh“;
 8 jildli „Mufassal fiqh“;
 Tasavvufga oid „Risalatul qushayriyya“ kitobi.

Muharrirlik qilgan kitoblari 

 „Islomda oila“ (2022);
 Abu Homid Gʻazzoliyning 8 jildli „Ihyou ulumid-din“ kitobi (2022);
 Doktor Oiz Qarniyning „Oʻkinma“ (2016).
Va bundan tashqari zamonaviy davrdagi eng yirik fiqhiy ensiklopediya boʻlgan “Katta fiqh ensiklopediyasi” kitobining tarjima qilinib nashr etilishida rahbarlik qilgan.

Azon.uz axborot-tahliliy portali haqida 
Azon.uz axborot-tahliliy portali 2017-yilning sentyabr oyida rasman faoliyatini boshlagan va Kun.uz tahririyatining taʼrificha "diniy, maʼnaviy hamda maʼrifiy yoʻnalishlarda faoliyat yuritadigan ommaviy axborot vositasi" hisoblanadi. Azon.uz tahririyatga 2021-yilda Oʻzbekiston Respublikasi Din ishlari bo‘yicha qo‘mita raisi oʻrinbosari Dilshod Eshnayev tomonidan bir necha bor bosim va tahdidlar boʻlgan. Tahririyatiga qilingan bosimni Milliy mass-mediani qoʻllab-quvvatlash va rivojlantirish jamoat fondi Vasiylik kengashi raisi Komil Allamjonov qoralagan. Din ishlari bo‘yicha qo‘mita esa "azon.uz saytida eʼlon qilingan muayyan maqolalarni oldirib tashlash boʻyicha Qoʻmita rahbariyati tomonidan hech qanday topshiriq boʻlmaganini qatʼiy maʼlum qilamiz" deb rasmiy munosabat bildirdi.

2021-yilning iyun oyida Azon.uz nashri rahbariyati, jumladan Mubashshir Ahmad ham saytda eʼlon qilingan diniy mazmundagi maqolalar uchun jarimaga tortilgan. Sud Azon.uz saytidagi baʼzi xorijiy xabarlarni "Oʻzbekistonning boshqa davlatlar bilan munosabatini buzishi mumkin" deb xulosa chiqargan.

2023-yil avgustda Azon.uz axborot-tahliliy portali oʻz faoliyatini toʻxtatgan. Similarweb maʼlumotlariga koʻra, Azon.uz axborot-tahliliy portali ga oyiga oʻrtacha hisobda 400−500 mingdan ortiq kishi tashrif buyurib kelgan. 2023-yil noyabr oyida esa „Azon Global“ portali ishga tushirildi.

Turkiyada hibsga olinishi 
Mubashshir Ahmad 2023-yil 28-dekabr kuni tongda Turkiya ichki ishlar tizimi xodimlari tomonidan „jamoat xavfsizligiga tahdid gumoni“ bilan oʻzi yashab turgan uyidan olib ketilgan va Istanbul viloyati Chatalja tumanida joylashgan Binkilich deportatsiya markaziga joylashtirilgan. 2024-yil 21-fevral kuni esa Turkiya deportatsiya markazidan ozodlikka chiqarilgan.

Havolalar 

 Yoshlar muammolari, taqvo va islomdagi bagʻrikenglik. Mubashshir Ahmad bilan suhbat.
 „Qizlarni oʻqitmaslik millat kuchining yarmini ishsiz, bekor qoldirishdek gap“. Ayollarning koʻp joyda gapirilmaydigan haq-huquqlari, zulmga munosabati, ilm olishi haqida islomshunos olim Mubashshir Ahmad bilan suhbat.

Manba 

Diniy arboblar
Islom dini yetakchilari
Toshkent islom instituti bitiruvchilari